Man deur plantmasjien raakgeryŉ Plaaswerker is Maandag ernstig beseer nadat hy op ŉ plaas tussen Dealesville en Hertzogville in die Vrystaat deur ŉ plantmasjien raakgery is. Volgens Vanessa Jackson, ŉ woordvoerder van ER24, het die man op die masjien gesit toe hy glo gegly en onder die voertuig se wiele beland het. “Sy kollegas het besef die man moet so gou as moontlik behandel word en het hom op die agterkant van ŉ bakkie na ŉ nasionale pad geneem wat makliker toeganklik is vir paramedici,” het Jackson gesê. Die man het interne beserings opgedoen en sy heup gebreek. Hy is op die toneel gestabiliseer en met ŉ helikopter na die Pelonomi-hospitaal in Bloemfontein geneem.